Jaco Barnard-Naudé

Jaco Barnard-Naudé is 'n Suid-Afrikaanse navorser en skrywer wat in die laat 1970's in Pretoria gebore is. Tans is hy Professor in Regsfilosofie en Mede-Direkteur van die Sentrum vir Retoriekstudie (CRhS) in die Departement Privaatreg aan die Regsfakulteit van die Universiteit van Kaapstad. Sedert 2022, dien hy ook as die Regsfakulteit se Direkteur van Navorsing.

 Lewe en werk 
Hy gaan skool in Brits in die Noordwes-provinsie en studeer dan verder aan die Universiteit van Pretoria vir 'n B.Com.-graad in die Regte (wat hy in 2000 met lof behaal) en 'n LL.B.-graad (wat hy in 2002 summa cum laude behaal). Een van sy deurlopende byvakke is uitvoerende musiek en hy speel die tjello. Na voltooiing van sy voorgraadse studies is hy kortstondig betrokke in 'n prokureurspraktyk in Johannesburg, maar wend hom dan eerder tot die akademie. In 2003 skryf hy in vir 'n doktorsgraad in kritiese regsfilosofie wat hy in 2005 aan die Universiteit van Pretoria verwerf met 'n proefskrif oor die beregtiging in die Suid-Afrikaanse kontraktereg in transformasie. Tydens sy regstudies verwerf hy vele bekronings vir sy prestasies, onder andere die Grotius-medalje, die Sanlam-prys vir Ekonomie en die Gauteng Regsraad-prys. Sedert 2004 is hy verbonde aan die Departement Privaatreg aan die regsfakulteit van die Universiteit van Kaapstad, waar hy tans professor is. 'n Gedeelte van elke jaar spandeer hy in Londen om as ere-navorsingsgenoot by die Birkbeck Instituut vir die Geesteswetenskappe aan die Universiteit van Londen te werk. Hy spandeer ook tyd aan navorsing aan die Max Planck-instituut vir Internasionale Privaatreg in Hamburg in Duitsland en die Regskool aan Birkbeck-Kollege aan die Universiteit van Londen, waar hy sedert 1 Junie 2025 die verkose Besoekende Professor is.

Hy skryf verskeie vakkundige artikels wat in tydskrifte soos The South African Journal on Human Rights, Law and Critique, Stellenbosch Law Review, South African Law Journal en die South African Journal on Criminal Justice verskyn. Hy is lid van die uitvoerende raad van die Instituut vir Geregtigheid en Versoening saam met Pumla Gobodo-Madikizela en medestigter van die Living Reconciliation Forum aan die Universiteit van Kaapstad en die Universiteit van die Vrystaat. Aan die Universiteit van Kaapstad behaal hy in 2009 'n M.A.-graad in Kreatiewe Skryfkuns.

 Skryfwerk 
Hy begin skryf in standerd agt. Na 'n mislukte poging tot 'n liefdesverhouding met 'n heteroseksuele man skryf hy aan die einde van standerd nege 'n aantal gedigte op 'n ou tikmasjien in sy koshuiskamer op Brits en stuur hierdie “bundel” na Tafelberg Uitgewers.Lourens, Amanda “Tydskrif vir Letterkunde” Jaargang 51 no. 2, Vierde reeks Lente 2014 Die antwoord (in die vorm van 'n brief onderteken deur Nèlleke de Jager) is dat die manuskrip nie publiseerbaar is nie, maar Charles Fryer, op daardie stadium Tafelberg se Hoof van Fiksie, bring uitvoerige kommentaar in potlood op die manuskrip aan, wat as besondere motivering dien. In die vroeë 2000's publiseer hy van sy gedigte op LitNet en vyf daarvan word in 2013 opgeneem in Nuwe stemme 5, onder redaksie van Heilna du Plooy en Loftus Marais. In Mei 2024, verskyn sy debuutdigbundel, om my kastele in Spanje te sloop by Human & Rousseau (nou met Nèlleke de Jager as sy redakteur), na die verloop van 'n periode van vyftien jaar sedert sy registrasie vir die MA-graad in Kreatiewe Skryfwerk by die Universiteit van Kaapstad onder leiding van professor Joan Hambidge.

 Bronnelys 
 Versindaba: http://versindaba.co.za/2013/06/03/onderhoude-nuwe-stemme-5-digters-1/ 

 Verwysings 

Kategorie:Afrikaanse skrywers
Kategorie:Suid-Afrikaanse skrywers
Kategorie:Afrikaners
Kategorie:Lewende mense
Kategorie:Geboortes in die 20ste eeu